Bosasa: Vakbond gaan teen Watson optree, werknemers bystaanSolidariteit het Dinsdag gesê dit is onaanvaarbaar dat werknemers die spit moet afbyt vir korrupte persone en praktyke, terwyl daardie einste persone skotvry daarvan afkom. Dit volg nadat Bosasa aangekondig het dat hy vrywillige likwidasie aanvaar. Sedert die aankondiging het werknemers wat daardeur geraak word buite Bosasa se hoofkantoor in Mogale-stad begin demonstreer. In die lig daarvan het Solidariteit bevestig dat hy Bosasa se uitvoerende hoof, Gavin Watson, deur middel van ŉ proses soos bepaal in artikel 65 van die Insolvensiewet gaan ondervra om sy aandeel in die Bosasa-debakel te ontbloot. “Dit is ŉ uiters hartseer verhaal waarin lewens verwoes word weens korrupte sakelui en politici,” het Anton van der Bijl, hoof van arbeidsregsdienste by Solidariteit, gesê. “Ons sal ongetwyfeld sorg dat die persone wat die Bosasa-debakel veroorsaak het, aan die pen ry.” Volgens Van der Bijl bevestig die vakbond verder dat hy sy lede by Bosasa tydens die likwidasieproses gaan bystaan. “Ingevolge artikel 38 van die Insolvensiewet moet ŉ likwidateur eers met die werknemers se vakbonde konsulteer alvorens hul dienste beëindig kan word.” Volgens artikel 38 van dié wet word dienskontrakte opgeskort sodra ŉ likwidasiebevel uitgereik is. Werknemers hoef derhalwe nie dienste te lewer nie en hulle kan ŉ eis vir hul verlies aan inkomste by die Werkloosheidsversekeringsfonds indien. Van der Bijl verduidelik voorts dat werknemers ná die beëindiging van hul dienskontrakte as krediteure van die maatskappy gesien word en bedrae wat aan hulle verskuldig is, kan eis. “Ten tye van die beëindiging van dienskontrakte kan ŉ voormalige werknemer ŉ eis vir agterstallige bedrae by die likwidateur instel. Solidariteit sal ook sy lede hiermee bystaan,” het hy bevestig. “In die lig van die skokkende onthullings oor die korrupsie by Bosasa wat al ŉ geruime tyd lank hoogty vier en die onskuldige werkers wat nou daardeur beïnvloed word, kan ons nie anders as om die skuldiges aan die pen te laat ry en om terselfdertyd die werkers by te staan nie.”